
1. CONTEXTUL SOCIAL-POLITIC ŞI ECONOMIC AL DESFĂŞURĂRII ALEGERILOR

Modelul american de democraţie liberală are la bază un model specific de dezvoltare economică şi socială care permite, fără intervenţia statului, mobilitatea socială şi funcţionarea liberă a instituţiilor. Acest model a fundamentat ceea ce teoreticienii au numit “excepţionalismul american”, temeiul politicii externe americane
. Specialiştii apreciază că imperativele energetice şi controlul resurselor constituie motorul politicii americane, asigurând, în parte, continuitatea modelului american
.

După evenimentele din 11 septembrie 2001, societatea americană s-a aflat în faţa unor noi provocări legate de regândirea rolului său în lume şi de dezvoltarea sa viitoare
. În noile condiţii, statul american, prin politica sa de apărare şi militară, a avut un rol mult mai important, articulând resursele economice, militare şi culturale
. Timp de 12 ani, în perioada dominaţiei republicane, neoconservatorismul a promovat creşterea bogăţiei, lansând ideea unei “morale înarmate”, menită să legitimeze, dacă este nevoie, acţiuni în forţă. Ele au fost considerate drept căi de respectare a valorilor morale şi ale prosperităţii
. În acest context, alţi autori au sesizat că s-a manifestat o lipsă a reflecţiei aprofundate şi a un deficit al  capacităţii de analiză asupra fenomenului terorist
.

Conform opiniei specialiştilor, noua economie a pus, de asemenea, la încercare modelul american
. După o perioadă de revenire economică, atentatele de la 11 septembrie 2001, urmate de începerea războiului din Irak, au afectat profund economia, mai ales politica bugetară. Dificultăţile de a coordona politica bugetară cu politica monetară au dus la crearea unor situaţii critice în economie
. Activismul bugetar al administraţiei G.W.Bush a fost însoţit de o politică a scăderii impozitelor care a dus la creşterea consumului şi creditelor făcute de populaţie. În acest context, raportul dintre cheltuielile bugetare obligatorii (de finanţare a Social Security, Medicare şi Medicaid) şi celelalte cheltuieli, mai ales cele militare, a devenit dezechilibrat, în condiţiile în care, în următorii ani, vor începe să se pensioneze cei care au aparţinut generaţiei baby-boomers
. 

Prin realegerea lui George W. Bush, în 2004, votul americanilor a arătat că problemele de securitate internă şi politica externă au prevalat în faţa celor de securitate economică. Administraţia Bush a continuat campania scăderii impozitelor ca şi pe cea a simplificării fiscalităţii. În acelaşi timp, s-a încercat reforma sistemului de pensii, printr-o privatizare parţială a acestuia, printr-un proiect amplu de promovare a “societăţii proprietăţii” (ownership society). În perioada 2004-2006, principalele obiective ale politicii americane au fost legate de asigurarea unei creşteri economice echilibrate,  de reformarea sistemului de pensii şi a celui de sănătate, de activarea pieţei muncii, de asanarea finanţelor publice, adică de dinamizarea modelului american în general. În anul 2006, statisticile au arătat o creştere a economiei, o scădere a ratei şomajului la 4,6% (cea mai scăzută din ultimii cinci ani). Percepţia cetăţenilor americani a fost însă foarte diferită, sondajele arătând că 55% din ei apreciau ca mediocră sau rea această conjunctură economică, considerându-se că puterea de cumpărare a stagnat şi că au crescut inegalităţile economico-sociale.

Mulţi analişti au apreciat că economia americană este o economie “cu două viteze”, unii profitând mult mai mult decât clasa de mijloc, muncitorii, salariaţii, de politica scăderii impozitelor şi de creşterea economică
. Insecuritatea economică s-a manifestat, mai ales, în statele Pennsylvania, Ohio, New Jersey unde s-au decis rezultatele alegerilor din noiembrie 2006. Conform multor studii realizate, jumătate din familiile americane au înregistrat o scădere a veniturilor în ultimii ani
 (în anii ’70 scăderea era de 25%, în timp ce, în anii ’90, aceasta a fost de 40%).

În campania electorală, republicanii au revendicat crearea a 6,6 milioane locuri de muncă în ultimii trei ani şi au promovat numeroase clipuri publicitare pe această temă. Preşedintele George W. Bush a pus recent în discuţie tema competitivităţii americane pe piaţa internaţională, propunând dublarea finanţării publice a cercetării fundamentale în ştiinţe (fizica, matematica etc.). Noile schimbări în sistemul fiscal propuse de administraţie au vizat reducerea deficitului finanţelor publice cu 30%. Totuşi, în conflictul legat de bioetică, de folosirea celulelor embrionare, preşedintele american a respins, prin veto, legea ce ar fi încurajat cercetarea în acest domeniu, dând satisfacţie dreptei religioase. Democraţii au criticat dur această decizie care a creat dificultăţi cercetărilor medicale. Totuşi, în ultimul trimestru al anului 2006, creşterea economică a fost de 1,6% faţă de 5,6% în primul trimestru. Analiştii au observat că, în general, starea economiei este pozitivă, dar războiul din Irak, scandalurile de corupţie din Congres şi problemele de securitate au fost decisive în percepţia populaţiei
. Un alt factor important a fost redistribuirea inegală a veniturilor, contrară reechilibrării bugetare şi monetare a ţării
.

În prezent, modelul american se află în faţa unor provocări majore, determinate, mai ales, de cheltuielile sociale şi de cele militare
. Alegerile legislative, din noiembrie 2006, au prilejuit desfăşurarea unor dezbateri de fond, arătând că este nevoie de o abordare consensuală referitoare la provocările viitoare
.

2. PRINCIPALELE TEME ALE CAMPANIEI  ELECTORALE

Temele centrale ale campaniei electorale au fost: războiul din Irak, considerat cel mai important de peste 33% dintre americani; securitatea şi lupta contra terorismului, 60% din americani considerând că războiul din Irak nu i-a protejat mai eficient; economia şi problemele sociale, mai ales problemele pensiilor, ale sistemului de sănătate, dar şi deficitul bugetar; imigraţia faţă de care cele două partide au avut poziţii opuse; valorile familiale faţă de care republicanii şi-au manifestat poziţia fermă (opoziţia faţă de avort, faţă de căsătoria între homosexuali); scandalurile de corupţie.

În anul 2005, Casa Albă a reevaluat Strategia naţională pentru combaterea terorismului, menţionând că Statele Unite au realizat progrese considerabile în lupta împotriva Al-Qaida, reţelele teroriste fiind mai dispersate şi mai puţin centralizate
. În acest context, se sublinia că ţara nu este însă protejată împotriva oricărui atac, preocuparea centrală fiind aceea ca armele de distrugere în masă să nu intre în posesia teroriştilor. Din aceste motive, preşedintele american a reînnoit starea de urgenţă pe care a decretat-o după 11 septembrie 2001, deoarece ameninţarea teroristă persistă şi măsurile luate trebuie puse în aplicare în continuare. Democraţii, prin şeful lor din Senat, Harry Reid, au criticat vehement aceste decizii, afirmând că, deşi au fost luate aceste măsuri, numărul atentatelor în lume a crescut. În acelaşi timp, regimurile iranian, nord-coreean, sirian au destabilizat şi mai mult zona Orientului Mijlociu, iar SUA sunt din ce în ce mai ameninţate. În Congres, democraţii au contestat şi legăturile dintre regimul din Irak şi reţelele teroriste Al-Qaida.

Un raport de sinteză, dat publicităţii de cotidianul New York Times în aprilie 2006, arăta că războiul din Irak a amplificat terorismul (lucru susţinut încă din 2003 de alte centre de analiză, precum National Intelligence Council). Administraţia a ripostat subliniind că datele prezentate sunt parţiale şi scoase din context
. În campania electorală, dezbaterile în jurul acestuia au fost deosebit de aprinse, preşedintele american acuzând presa că a folosit informaţii confidenţiale în scopuri politice şi că acestea au creat confuzie în spiritul americanilor. Preşedintele a precizat că una din concluziile raportului arăta că o retragere prematură din Irak ar însemna o victorie a terorismului. În timpul campaniei electorale, preşedintele George W. Bush a reafirmat că bilanţul Partidului Republican este clar, fiind cunoscute mizele şi natura duşmanului. Conform opiniei sale, concluzia este la fel de clară: războiul din Irak nu este cauza atacurilor teroriste. 

O altă dispută ce a avut loc s-a referit la numărul victimelor din rândul populaţiei irakiene estimate, de un studiu elaborat de Gilbert Burhan, de la Universitatea Johns Hopkins, la 650.000 (datele oficiale se plasau la nivelul de peste 120.000 de victime). 

În luna august 2006, un sondaj de opinie realizat de Washington Post arăta că încrederea americanilor în Congres scăzuse la 55% (de la 62% în lunile anterioare), mai ales datorită susţinerii războiului din Irak. În acest context, democraţii şi-au schimbat în mod semnificativ poziţia faţă de războiul din Irak pe care, o parte a lor, îl susţinuseră anterior. Exemplul cel mai evident a fost cel al senatoarei de New York, democrata Hillary Clinton, potenţială candidată la preşedinţia SUA. Ea a abandonat poziţia mai centristă faţă de acest subiect şi a cerut chiar demisia secretarului de stat al apărării, Donald Rumsfeld.

În cadrul Partidului Democrat, un sondaj punea în evidenţă faptul că 81% dintre democraţi considerau că războiul din Irak nu merită a fi continuat, iar 2 din 3 erau de părere că trebuie reduse trupele din Irak. În acelaşi timp, purtătorul de cuvânt al Casei Albe, Tony Snow, reamintea că războiul este legat de cel contra terorismului şi că alegerile legislative vor fi un referendum al preşedintelui. 

În luna octombrie 2006, preşedintele George W. Bush a admis, pentru prima dată, o analogie între războiul din Irak şi cel din Vietnam, dar a respins ipoteza retragerii din Irak ca învinşi
.

Un obiectiv al campaniei electorale a fost captarea unei părţi a electoratului afroamerican care deţinea, prin reprezentanţii ei, 42 de mandate în Congres (din care 40 erau de orientare democrată). În anul 2000, 9% dintre aceştia îl susţineau pe preşedintele G.W. Bush, iar în 2004 ponderea a crescut la 11%, un progres mic, dar considerat notabil de republicani.

În primăvara anului 2006, republicanii au organizat cursuri de formare politică pentru posibilii lideri şi candidaţi la alegeri şi au fost selecţionate personalităţi importante din statele Maryland, Pennsylvania etc. În campanie au fost lansate teme de interes pentru populaţia afroamericană, precum interzicerea avortului, limitarea permisului de port-armă.

În luna iulie 2006, pentru prima dată în cinci ani, preşedintele G. W. Bush s-a întâlnit cu Asociaţia pentru drepturi civice a negrilor (NAACP), recunoscând că a ignorat mult timp acest electorat. În cadrul întâlnirii, preşedintele a afirmat că a venit să schimbe aceste relaţii şi a arătat hotărârea de a lucra împreună cu asociaţia. În luna august 2006, preşedintele George W. Bush, asumându-şi responsabilitatea pentru dificultăţile din anul 2005, s-a adresat locuitorilor oraşului New Orleans cu promisiunea de a sprijini reconstrucţia oraşului.

Cu trei zile înainte de întâlnirea cu preşedintele Bush din iulie, Asociaţia se  întâlnise cu delegaţia democrată condusă de Hillary Clinton, Ted Kennedy şi unicul senator negru, Barack Obama. La această întâlnire democraţii au fost foarte combativi referitor la aplicarea legii dreptului la vot şi au subliniat nevoia obţinerii majorităţii în Congres pentru a putea influenţa numirea judecătorilor ce vor apăra drepturile minorităţilor. La a 97-a Convenţie a Asociaţiei, aceasta a adoptat o agendă electorală intitulată “Pentru valoarea votului nostru, să votăm valorile noastre”.

În confruntarea electorală, campaniile de denigrare au fost foarte des utilizate, deşi această metodă este respinsă de mulţi americani.  Unii specialişti au afirmat însă că ele sunt destul de eficiente ca impact, dar alţii au avertizat că ele trebuie folosite cu măsură, întrucât pot îndepărta prea mult electoratul (mai ales independenţii şi tinerii). 

În primăvara anului 2006, fostul şef al majorităţii republicane, Tom Delay, a fost implicat într-un scandal de finanţare electorală şi corupţie provocat de lobbistul Jack Abramoff. Deşi a decis să se retragă din viaţa politică, justiţia americană i-a interzis acest lucru liderului republican, întrucât se afla pe lista de candidaţi a statului Texas. Un alt scandal care a marcat imaginea republicanilor a fost cel legat de publicarea corespondenţei cu aluzii sexuale, dintre un ales republican, Mark Foley, şi nişte tineri. Avocatul acestuia a recunoscut că clientul său este homosexual, scandalul  influenţând electoratul de dreapta religios, baza electorală a Partidului Republican. În consecinţă, preşedintele a retras, dezgustat, sprijinul politic pentru Mark Foley. În luna octombrie 2006, un deputat republican, Bob Ney, a fost acuzat de corupţie şi şi-a prezentat demisia din Camera Reprezentanţilor fiind al doilea republican găsit vinovat într-un interval de un an. Democraţii, care au ripostat imediat, au devenit mai moderaţi când a fost acuzat şi un ales democrat, William Jefferson, de ascunderea unei sume mari de bani.

O problemă delicată care a divizat Partidul Republican a fost aceea a imigraţiei, abordată în Senat în luna mai 2006. În documentul pus în dezbaterea reprezentanţilor Partidului Republican, obiectivele centrale menţionate erau: limitarea imigraţiei clandestine, reglementarea situaţiei imigranţilor ilegali prezenţi deja în SUA şi elaborarea unei viziuni referitoare la imigraţia din sud (inclusiv ridicarea zidului între SUA şi Mexic). Mediile economice s-au arătat favorabile imigraţiei, dar o mare parte a republicanilor şi-a manifestat neliniştea faţă de creşterea continuă a acestui fenomen. De cealaltă parte, democraţii au criticat poziţia republicană şi au propus alte soluţii mai puţin radicale decât înălţarea unui zid între SUA şi Mexic.

3. ALEGERILE LEGISLATIVE DIN 7 NOIEMBRIE 2006

a) Importanţa şi modul de desfăşurare a alegerilor legislative

Rolul deosebit al alegerilor legislative desfăşurate la jumătatea mandatului prezidenţial este determinat de importanţa puterii legislative în cadrul  sistemului  politic  american.  Conform Constituţiei, 
Congresul american elaborează, dezbate şi propune legi, având competenţe în ceea ce priveşte cheltuielile bugetare, comerţul cu ţările din afara SUA şi politica externă. Congresul poate propune amendamente la Constituţie, poate să lanseze procedura de impeachement pentru a pune sub acuzare preşedintele (la iniţiativa Camerei Reprezentanţilor, urmată de decizia luată cu 2/3 din voturile senatorilor). 


Camera Reprezentanţilor are 435 de locuri  repartizate între state, după populaţie, fiecare stat având dreptul la cel puţin un reprezentant. Această repartiţie este reajustată la doi ani, după fiecare recensământ federal.


Reprezentanţii sunt aleşi pentru un mandat de doi ani, prin sufragiu universal direct, cu scrutin majoritar uninominal. Reprezentanţii sunt schimbaţi în totalitate la momentul alegerilor prezidenţiale şi la mijlocul unui mandat prezidenţial (midterm election), doi ani mai târziu.


Alegerile se desfăşoară în circumscripţii numite districte, stabilite în fiecare stat, în urma recensământului ce se realizează la fiecare zece ani. Districtele trebuie să aibă acelaşi număr de alegători (400 000). Pentru a fi eligibil, un candidat la Camera Reprezentanţilor trebuie să aibă vârsta de cel puţin 25 de ani şi să fie cetăţean american de cel puţin 7 ani.

Principalul rol al Senatului este de a vota legi federale şi de a aproba sau respinge (cu cel puţin 2/3 din voturi) tratatele pe care preşedintele le-a negociat cu alte ţări. În acelaşi timp, Senatul consiliază guvernul şi aprobă anumite numiri (aprobă numirea secretarilor/miniştrilor numiţi de preşedinte, îşi dă acordul cu privire la numirea judecătorilor de Curtea Supremă, aprobă numirea ambasadorilor şi a înalţilor funcţionari federali). 

În Senat, fiecare stat are dreptul la doi reprezentanţi, astfel încât numărul mandatelor de senatori este de 100. Pentru a fi ales în Senat, candidatul trebuie să fie cetăţean american de cel puţin 9 ani şi să aibă vârsta de minimum 30 de ani. O treime din mandatele de senator este reînnoită la doi ani, un stat neputând alege cei doi senatori în acelaşi timp. 

Senatul este prezidat de către vice-preşedintele SUA care nu are drept de vot, decât cu titlu deliberativ, în cazul unui scrutin cu voturi egale.

Pe  7 noiembrie 2006, aproape 200 milioane de americani au fost chemaţi să voteze, pentru înnoirea în totalitate a Camerei Reprezentanţilor (435 mandate), a unei treimi din senatori (33 de mandate) şi a 35 de guvernatori.

Numeroase state au permis începerea votării cu mult înainte. În statul Iowa, de exemplu, buletinele de vot au fost distribuite încă de pe 28 septembrie, pentru a putea fi transmise înapoi, prin curier electronic sau personal, de către alegători, la birourile electorale locale. În acest an, alegătorii au vrut să evite situaţia de la alegerile trecute când a fost o aglomeraţie foarte mare la centrele de votare sau au fost contestate multe buletine de vot. Specialiştii de la Centrul de studiere al electoratului american de la Universitatea din Washington au afirmat că acest vot acordat mai devreme a avut un rol important în desfăşurarea alegerilor. El a influenţat rezultatele alegerilor, mai ales în statele unde lupta electorală a fost foarte strânsă (ex. Florida, Georgia, New Mexico, Arizona etc.).

Ambele mari partide politice americane au desfăşurat programe de participare anticipată în numeroase state, mobilizându-şi electoratul tradiţional să participe la vot. În alte state această strategie nu a avut efect, întrucât electoratul are o cultură electorală diferită şi a aşteptat informaţii până la data oficială de declanşare a alegerilor.

Înaintea alegerilor, în Camera Reprezentanţilor, erau 231 republicani şi 201 democraţi, 1 independent şi 2 locuri vacante. Democraţii au avut ca obiectiv să cucerească încă 17 state pentru a obţine majoritatea absolută, iar republicanii ar fi fost în minoritate relativă dacă pierdeau 14 locuri.

În Senat, înaintea alegerilor, erau 55 republicani, 44 democraţi şi 1 independent. Din cele 33 de locuri puse în joc, 17 erau ocupate de democraţi, 15 de republicani şi 1 loc de un independent. În acest context, Partidul Democrat trebuia să îmbunătăţească rezultatul anterior, obţinând 6 locuri pentru a deţine majoritatea (6 state din cele 15 deţinute de republicani şi cel “independent”).

În Pennsylvania, Montana, Ohio, Rhode Island democraţii erau favoriţi, iar în trei state-cheie (Missouri, Tennesse, Virginia) lupta a fost foarte strânsă. În New Jersey, democratul Robert Menendez trebuia să îşi păstreze mandatul.

Mulţi analişti au subliniat lupta foarte strânsă pentru obţinerea locurilor în Senat, miza fiind de unul sau două locuri în plus
. Scăderea popularităţii preşedintelui american, datorată războiului din Irak, a complicat situaţia republicanilor în cele două Camere ale Congresului. Înaintea alegerilor, democraţii erau favoriţi în state din sud (Virginia, Tennesse), aflate în mod tradiţional sub influenţa Partidului Republican,  dar şi în “state cruciale” precum Missouri.

b) Rezultatele şi semnificaţia politică a alegerilor

Conform rezultatelor alegerilor democraţii au devenit majoritari atât în Camera Reprezentanţilor unde deţin 231 mandate faţă de cele 198 mandate ale republicanilor, cât şi în Senat unde au 51 mandate (din care 2 ale independenţilor care au declarat că îi vor susţine pe democraţi) din cele 100 mandate senatoriale. În acelaşi timp, democraţii deţin 28 din cele 50 posturi de guvernatori, obţinând majoritatea şi în multe Congrese locale.

Rezultatele alegerilor, confirmate oficial până în prezent, au fost următoarele:

Senat

	Partidul
	Total
	Mandate

obţinute/pierdute

	Republicani
	49
	-6

	Democraţi
	51
	6

	Independenţi
	0
	0


Camera Reprezentanţilor

	Partidul
	Total
	Mandate

obţinute/pierdute

	Republicani
	198
	-29

	Democraţi
	231
	30

	Independenţi
	0
	-1


- 6 mandate sunt încă indecise, în luna decembrie desfăşurându-se tururile de scrutin decisive

Guvernatori

	Partidul
	Total
	Mandate

obţinute/pierdute

	Republicani
	22
	-6

	Democraţi
	28
	6

	Independenţi
	0
	0


Analiştii au apreciat că aceasta este una dintre cele mai severe înfrângeri suferite de republicani care deţineau majoritatea în Camera Reprezentanţilor şi în Senat
. Preşedintele american George W. Bush a afirmat, imediat după anunţarea oficială a rezultatelor, că mulţi americani şi-au exprimat nemulţumirea faţă de lipsa de progres în Irak, precizând că Donald Rumsfeld, secretarul de stat al Apărării, va fi înlocuit cu Robert Gates (fost director CIA). În cadrul unei conferinţe de presă, preşedintele american şi-a asumat responsabilitatea pentru situaţia din Irak, recunoscând că lucrurile nu au mers nici atât de bine, nici atât de repede pe cât era de aşteptat şi, de aceea, va fi necesară o nouă perspectivă. Preşedintele George W. Bush a reafirmat că SUA nu sunt încă pregătite să se retragă din Irak, fiind necesară obţinerea victoriei. În acest sens, democraţii au propus organizarea unui summit, împreună cu George W. Bush, referitor la politica irakiană.

Preşedintele George W. Bush a felicitat Partidul Democrat pentru victoria obţinută şi şi-a exprimat voinţa de a colabora cu democraţii în viitor în legătură cu dosarele referitoare la finanţarea sistemelor de pensii şi a programelor de sănătate. 

Democraţii au obţinut o victorie istorică deţinând 6 locuri în plus în Senat (Virginia, Montana, Missouri, Ohio, Pennsylvania, Rhode Island). Prima femeie democrată ce va conduce Camera Reprezentanţilor, Nancy Pelosi, a răspuns că acceptă acest parteneriat cu republicanii, pentru a soluţiona problemele poporului american, recunoscând că există diferenţe de poziţie pe care le vor dezbate. Viitoarea preşedintă a Camerei Reprezentanţilor a promis să facă din viitoarea legislatură, ce va începe în luna ianuarie 2007, “cea mai onestă, etică şi deschisă din istorie”. 

Viitorul lider al democraţilor în Senat, Harry Reid, a declarat că “americanii au arătat clar şi fără ezitare că democraţii vor putea conduce ţara pe o nouă direcţie”, deţinând majoritatea în cele două camere ale Congresului. El a subliniat, de asemenea, faptul că americanii s-au arătat obosiţi de eşecurile republicanilor înregistrate în Irak, dar şi în Statele Unite.

Alternanţa va permite democraţilor să preia conducerea unor comisii parlamentare importante care vor putea ancheta aspecte contestate ale politicii lui George W. Bush, în special în domeniile diplomatic, militar şi energetic. Democraţii s-au angajat să pună imediat în aplicare programul lor electoral referitor la o nouă modalitate de exercitare a puterii, la creşterea salariului minim, la reducerea subvenţiilor pentru industria petrolieră şi la securitatea frontierelor.

Pentru preşedintele George W. Bush, pierderea influenţei republicanilor în Congres va duce la pierderea puterii de influenţare a agendei politice naţionale pentru viitorii doi ani. În evoluţia situaţiei din Irak va fi decisiv rolul preşedintelui George W. Bush care dispune constituţional de o mare marjă de manevră în domeniul politicii externe (e nevoie de 66% din voturi contra unui veto prezidenţial). De cealaltă parte, democraţii vor putea utiliza instrumente instituţionale de contestare, precum anchetele parlamentare, exercitarea controlului parlamentar etc. Analiştii au subliniat faptul că preşedintele ar putea spune “nu” iniţiativelor democraţilor, dar nici nu va fi în măsură să spună “da” propriilor propuneri legislative şi, implicit, propriului program (reforma pensiilor, scăderea impozitelor etc.). În acest context, preşedintelui îi va fi foarte dificil să menţină coeziunea propriului partid în jurul problemei Irakului. În acest sens, victoria democraţilor ar putea provoca revolta republicanilor minoritari care s-au opus războiului.

Se aşteaptă ca victoria democrată să ducă la dinamizarea vieţii politice în SUA, dar va fi şi o victorie pe termen lung: posibila câştigare a alegerilor prezidenţiale. Cert este că victoria democrată în alegerile legislative de la jumătatea mandatului prezidenţial al lui George W. Bush le va permite revenirea pe scena politică, avansarea unor noi idei şi programe politice ce vor fi reluate la viitoarele alegeri prezidenţiale. Resursele financiare şi strategice ale republicanilor rămân în continuare enorme, specifice “maşinii politice republicane de câştigat alegerile”
. Un rol important îl vor avea însă şi noile posturi de guvernatori câştigate de democraţi ce vor cântări greu în desfăşurarea viitoarelor alegeri. Comentatorii politici au apreciat că victoria democrată a avut o explicaţie în sancţionarea gestionării republicane a problemelor interne şi externe, expresie a principiului democratic, conform căruia o guvernare trebuie să dea seama pentru rezultatele ei
. Alţi analişti au menţionat consecinţele negative ale unei guvernări puternic conservatoare care a eşuat, abandonând poziţiile de centru şi moderate
.

Politica republicană prezidenţială a influenţat negativ alegerea celorlalţi candidaţi republicani la nivel local, astfel încât democraţii au câştigat neavând un program clar sau un “contract nou cu America”. În acest context, Partidul Democrat va trebui să treacă de la o politică de critică virulentă, la o politică constructivă de guvernare ceea ce nu va fi uşor, întrucât administraţia va rămâne în continuare republicană. Democraţii va trebui să îşi schimbe orientarea spre centru, unde ar putea negocia cu republicanii probleme de interes pentru populaţie.

Senatorul republican John McCain, candidat potenţial la alegerile prezidenţiale din 2008, a afirmat că majoritatea americanilor împărtăşeşte încă o concepţie conservatoare, de la care Partidul Republican a deviat. Preşedintele Partidului republican, Ken Mehlman, a subliniat că aceste alegeri vor fi un prilej pentru republicani de a se întreba cum va trebui, în viitor, să îşi îndeplinească misiunea.

Scrutinul desfăşurat la jumătate de mandat era, de obicei, un mijloc de a corecta politica electorală în vederea desfăşurării alegerilor prezidenţiale, dar erau dominate de teme ale politicii interne. În 2006, preocuparea pentru politica externă a dominat alegerile în scopul de a constitui o contrapondere politică preşedintelui George W. Bush
. După alegeri, analiştii au amintit de criza “celui de al şaselea” an de mandat prezidenţial, specifică istoriei politice americane
. De la epoca războiului din Vietnam, politica externă nu a mai dominat alegerile legislative aşa cum s-a întâmplat la alegerile din 7 noiembrie 2006. Miza alegerilor legislative din 7 noiembrie 2006 a fost considerată un referendum asupra bilanţului politicii preşedintelui american George W. Bush.

Sistemul politic american permite funcţionarea guvernului, fără declanşarea unei crize, chiar dacă în Congres există o majoritate opusă preşedintelui. Cheia acestei coexistenţe va fi deschiderea spre compromis a preşedintelui american ceea ce va permite evitarea unei confruntări frontale între executiv şi legislativ. Un factor important va fi faptul că, atât în câmpul democrat, cât şi în cel republican, poziţiile sunt foarte diferite.

Unii analişti au subliniat reînnoirea bipartidismului la nivel naţional, considerând această coabitare ca un catharsis necesar sistemului
. Alegerile legislative au reconfirmat şi reînnoit bipartidismul politic american reflectat de crearea a două zone politice distincte: zona republicană ( Nevada, Utah, Wyoming, Texas, Mississippi, Indiana, Maine, Arizona, Tennessee) şi zona democrată (Virginia, Pennsylvania, New York, Ohio, Michigan, Wisconsin, Minnesota, North Dakota, Nebraska, New Mexico, Missouri, Hawai).

În acelaşi timp, a fost menţionat faptul că reînnoirea democrată va fi limitată, fiind evidentă cultura de dreapta a unor membri din noua generaţie de democraţi. Marea provocare va fi aşadar cooperarea dintre executiv şi legislativ
, în condiţiile în care noul ministru al apărării este recunoscut ca un om al consensului
.

Sistemul politic american se bazează pe competiţia permanentă dintre executiv şi legislativ. În acelaşi timp, competiţia electorală va fi deschisă permanent în interiorul ambelor partide pentru desemnarea candidaţilor la alegerile prezidenţiale. Temele electorale sunt în curs de formulare, ceea ce va accentua dinamica politică. Democraţii vor evita atacul excesiv la adresa politicii administrative care ar putea duce la o percepţie de partid negativist, fără potenţial constructiv.

Unii analişti au afirmat că victoria democraţilor a reprezentat “o zi bună” a democraţiei americane pentru că au fost sancţionate incompetenţa şi încălcarea legii. Conform acestor opinii, democraţii vor fi nevoiţi să nu se lase în voia populismului, arătând o viziune şi o autoritate capabile a restabili încrederea în SUA şi în ei
. Democraţii trebuie să demonstreze că au o agendă a schimbării şi că pot fi uniţi în lupta pentru prezidenţiale, în contextul în care noii aleşi democraţi sunt “mai la dreapta” sau de centru. Alţi democraţi sunt foşti republicani, ca în cazul lui Jim Webb, iar unii republicani sunt foşti democraţi, ca Michael Bloomberg.

Comentatorii politici au considerat 7 noiembrie 2006 “începutul sfârşitului şi sfârşitul unui debut”
. Aceasta ar însemna sfârşitul stilului unilateral, polarizant în politica externă a administraţiei Bush şi începutul unei noi politici caracterizate de multilateralism şi unanimitate
. Pentru alţi analişti, rezultatele alegerilor au semnalat doar sfârşitul “doctrinei Bush”.

Alegerile au pus în evidenţă schimbările importante ce au avut loc la nivelul electoratului american. Politologii au apreciat că un rol decisiv l-au avut indecişii, independenţii şi electoratul moderat
. Centrul de analiză Pew Research Center a pus în evidenţă faptul că susţinerea electoratului de religie evanghelistă (care reprezenta o treime din electoratul republican) a scăzut cu 20% în doi ani, fiind mai puţin organizat şi centrat pe alte teme (sărăcie, traficul de fiinţe umane) decât pe cea a căsătoriei dintre homosexuali. Semnificativ este faptul că un avocat democrat de culoare, Keith Ellison, în vârstă de 43 de ani, a fost ales în Minnesota, devenind, astfel, primul musulman ales vreodată în Congresul american. K. Ellison va fi primul parlamentar de culoare din Minnesota, un stat cu o populaţie majoritar albă, într-un district considerat ca fiind “cel mai alb”. Keith Ellison a regretat că interesul pentru religia sa a făcut să treacă în plan secund programul său, axat pe apărarea celor săraci, programe de sănătate pentru toate categoriile sociale, dezvoltarea energiilor neconvenţionale şi pensiile soldaţilor americani din Irak.

Un sondaj realizat de CNN a arătat că, deşi a existat o mare nemulţumire faţă de războiul din Irak, electoratul american a indicat temele corupţiei şi eticii ca factori decisivi ai votului exprimat. Unii analişti au afirmat că republicanii au plătit preţul guvernării tip big government, a unui guvern care s-a extins asupra vieţii americanilor, preferând candidaţii care au adus soluţii locale la probleme locale. Pe de altă parte, alţi analişti au evidenţiat faptul că alegerile locale s-au transformat în scrutin naţional, sancţionând politica externă şi internă federală
. Alegerile pentru Congresul american au fost, conform opiniei analiştilor, cu adevărat alegeri legislative cu miză naţională, ceea ce se întâmplă foarte rar. De obicei, acest tip de alegeri au, în mod deosebit, mize locale, contând mai mult candidaţii locali decât partidele naţionale
.

După 12 ani de majoritate parlamentară republicană, raportul politic în Congres s-a schimbat datorită unor cauze naţionale (imigraţia, pierderea controlului cheltuielilor publice, scandalurile parlamentare) şi internaţionale (creşterea ameninţării reprezentate de Iran, Coreea de Nord)
. Puterile executivă şi legislativă vor trebui să se pronunţe în legătură cu unele dosare naţionale şi internaţionale.

Din punct de vedere economic, schimbările ar putea fi semnificative, fiind posibile reorientări ale politicii guvernamentale în favoarea clasei mijlocii
. Democraţii au stabilit, de asemenea, o listă a priorităţilor legate de creşterea salariului minim şi de politica impozitelor.

Câştigarea majorităţii parlamentare de către Partidul Democrat va avea consecinţe multiple asupra politicii economice duse de administraţia condusă de George W. Bush: blocajul unor iniţiative legislative legate de impozite sau creşterea cheltuielilor militare; renegocierea subvenţiilor agricole; limitarea reformei sistemelor publice de securitate socială; relansarea dezbaterilor referitoare la crearea salariului minim
.

Potrivit unui sondaj efectuat de institutul Pew şi publicat recent, americanii contează mai degrabă pe democraţi, care constituie noua majoritate parlamentară, decât pe preşedintele Bush, pentru a prelua iniţiativa în marile dosare ale SUA
. Astfel, 60% dintre americani se declară satisfăcuţi de rezultatele alegerilor, chiar dacă doar jumătate (50%) aprobă programul democraţilor. În pofida acestei incertitudini, se pare că alegătorii au încredinţat cu adevărat un mandat de guvernare democraţilor, pentru că 51% dintre americani speră că aceştia vor prelua iniţiativa, în timp ce doar 29% estimează că preşedintele trebuie să aibă un rol important.

Pew a înregistrat o cotă de popularitate pentru actualul preşedinte al SUA de doar 32%, un rol important în scăderea acesteia jucându-l războiul din Irak: doar 19% dintre americani estimează că preşedintele are un plan clar pentru a controla războiul.

În perspectiva alegerilor prezidenţiale din 2008, senatorii Hillary Clinton şi Barack Obama sunt favoriţii cursei pentru investitura democrată (39% şi, respectiv, 23%). Fostul primar al New York-ului, Rudolph Giuliani, şi influentul senator John McCain au şanse cvasi-egale pentru investitura republicană (27% şi, respectiv, 26%).

